1977; lavastaja Donald Cammell; stsenaristid Robert Jaffe ja Robert O. Hirson; osades Julie Christie, Fritz Weaver, Gerrit Graham, Berry Kroeger, John O'Leary, Lisa Lu, Larry J. Blake  8/10    Digi TV 70 kanalist on üks väheseid, mille eest ma tõsiselt tänulik olen, TCM, mis näitab vahel selliseid vanu pärleid, mille peale ma iseseisvalt ilmselt kunagi ei satuks. Eileõhtune õudukas-ulmekas "Demon Seed" pärineb  70ndatest, mil tehisintellekti loomine oli teadlaste jaoks tõsine ja käegakatsutav ülesanne, mille üle teoretiseeris isegi Tartu kuulsaim semiootik - jõudes järeldusele, et lihtlabane masin intellekti ülesannetega toime ei tule. Sellele vastavalt on "Demon Seedis" loodud hiiglaslik kompleks, mis koosneb nii masina kui inimese aju struktuuriosadest, mis suudab üle mõelda kõik inimesed ja arvutid, kuid millel ei ole üht tähtsat tegeliku intellekti elementi - keha ("Minu keha ongi minu mõistus"). Selle saavutamiseks  lukustab ta Julie Christie arvuti kontrolli all olevasse majja ning hakkab temaga katseid tegema, et teada saada, millest inimene koosneb ja kuidas ta toimib. Selles majas sünnib kõigepealt täiesti uuest vaatepunktist "inimteadus", milles inimene on muudetud laborirotiks, kellega võib teha mida iganes. Siin ei ole küsimus (nagu näiteks Spielbergi "Tehisintellektis") mitte selles, mis õigused on inimestel oma loodavate intellektide suhtes, vaid hoopis: mis õigused on inimesi ületavatel, ent nende loodud,  intellektidel inimeste suhtes? Kui inimene ei ole võimeline lõplikult programmeerima eneseloodud masinat, siis kes kirjutaks talle ette "õige käitumise"? Kuna see masin-olend on loomulikult Ülim, siis ei ole keegi võimeline seda tegema; tema ise on see, kes leiutab moraalireeglid. Niisiis, üli-intellekt Proteus rasestab Julie Christie ja sünnib uuesti, seekord sõna täiuslikus mõttes, sünnib inimesena, õigemini üliinimesena. Üliinimene on siin seega kujutletud kui keegi, kes on võimeline seiklema kõigis  maailma arvutivõrkudes, võimeline neid ühendama ja painutama oma tahtmise järgi; üliinimene ei ole enam tugev surematu (pool)jumalik kangelane, vaid see, kes valdab maailma andmevõrgustikke.